CELEX: 32015R0488
Language: et
Date: 2014-09-04 00:00:00
Title: Komisjoni delegeeritud määrus (EL) 2015/488, 4. september 2014 , millega muudetakse delegeeritud määrust (EL) nr 241/2014 seoses äriühingute püsivatel üldkuludel põhinevate omavahendite nõuetega  EMPs kohaldatav tekst

24.3.2015   
            
            
               ET
            
            
               Euroopa Liidu Teataja
            
            
               L 78/1
            
         KOMISJONI DELEGEERITUD MÄÄRUS (EL) 2015/488,
   4. september 2014,
   millega muudetakse delegeeritud määrust (EL) nr 241/2014 seoses äriühingute püsivatel üldkuludel põhinevate omavahendite nõuetega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 97 lõike 4 kolmandat lõiku,
   ning arvestades järgmist:
   
               (1)
            
            
               Määrusega (EL) nr 575/2013 on muu hulgas kehtestatud usaldatavusnõuded investeerimisühingutele tagamaks, et nad oleksid turvalised ja usaldusväärsed ning vastaksid igal ajal omavahenditele esitatavatele nõuetele. Kõnealuse määrusega kehtestatud omavahendite nõuete eesmärk on tagada, et äritegevusest tulenevad riskid oleks kaetud piisavate omavahenditega. Vastavalt määruse (EL) nr 575/2013 artiklile 97 võivad äriühingud (s.o investeerimisühingud ja artikli 4 lõike 1 punkti 2 alapunktis c nimetatud üksused) kasutada oma koguriskipositsiooni arvutamiseks alternatiivset, püsivatel üldkuludel põhinevat meetodit. Seepärast on kõigis liikmesriikides kohaldatava ühtse lähenemisviisi tagamiseks vaja määrata kindlaks püsivate üldkulude arvutamise metoodika ja arvutusse kaasatavate näitajate loend.
            
         
               (2)
            
            
               Selleks et äriühingud suudaksid nõuetekohaselt likvideerida või restruktureerida oma tegevust, peaks neil olema piisavalt rahalisi vahendeid tegevuskulude katmiseks asjakohase ajavahemiku jooksul. Äriühing peab investorite kaitsmiseks jätkama oma äritegevust ja suutma kanda piisavate tuludega katmata kahjusid ka likvideerimise või restruktureerimise ajal. Samal ajal kui mõned kulud (näiteks personali preemiad) võivad väheneda, võivad muud kulud (näiteks õigusabikulud) suureneda. Võttes arvesse, et mitte kõik äriühingud ei kasuta rahvusvahelisi finantsaruandlusstandardeid (IFRS), ja selleks, et vältida õiguslikku arbitraaži, on oluline järgida äriühingute omavahendite arvutamisel konservatiivset lähenemisviisi, mille puhul võetakse raamatupidamistava muudatusi automaatselt arvesse ja nende suhtes ei saa kasutada arbitraaži, muutes raamatupidamislikku liigitust. Et võtta muutuvate kulude mõju omavahendites paremini arvesse, peaksid äriühingute omavahendeid käsitlevad eeskirjad põhinema lähenemisviisil, mille puhul muutuvad kulud arvestatakse kogukuludest maha.
            
         
               (3)
            
            
               Võttes arvesse, et äriühingud kasutavad seotud vahendajaid ja et nende kaudu teostatavad äritehingud põhjustavad neile äriühingutele riske samamoodi kui nende endi teostatavad äritehingud, peaksid asjakohased püsivatel üldkuludel põhinevate omavahendite nõudeid käsitlevad eeskirjad võimaldama kaasata seotud vahendajatega seotud kulusid, et arvestada asjaomaseid riske. Et seotud vahendajatega seotud kulud sisaldavad muutuvat osa, ehkki neid ei saa lugeda täielikult muutuvkuludeks, kuid oleks ebaproportsionaalne kaasata seotud vahendajatega seotud kulud täielikult omavahendite nõuetesse, peaksid kõnealused eeskirjad võimaldama kaasata omavahendite nõuetesse üksnes teatava osa neist kuludest. Et vältida seotud vahendajate tasudega seotud summade kahekordset arvestamist, peaksid kõnealused eeskirjad võimaldama seotud vahendajate tasude mahaarvestamist enne nimetatud osa lisamist omavahendite nõuetele.
            
         
               (4)
            
            
               Määruses (EL) nr 575/2013 on nähtud ette, et pädevad asutused võivad omavahendite nõudeid korrigeerida juhul, kui äriühingu majandustegevuses on toimunud olulisi muutusi. Tagamaks, et pädevad asutused kohaldavad samu tingimusi kogu liidus, on vaja kehtestada olulise muutuse määramise kriteeriumid. Kuna äriühingud on erineva suurusega, on väga väikseid äriühinguid või käivitamisetapis äriühinguid, kellel oleks raske teha kohandusi oma omavahendite nõuetes, sest muudatused oleksid nende puhul sagedased. Seepärast tuleks kehtestada miinimumkünnised, et vabastada need äriühingud omavahendite nõuete kohandamisest, kui need nõuded langevad allapoole künnist.
            
         
               (5)
            
            
               Komisjoni delegeeritud määruses (EL) nr 241/2014 (2) on sätestatud krediidiasutuste ja investeerimisühingute suhtes kohaldatavaid omavahendite nõudeid reguleerivad tehnilised standardid. Nimetatud määruses on kehtestatud äriühingute püsivate üldkulude arvutamise metoodika. Selleks et tagada kooskõla ja anda isikutele, kelle suhtes neid kohustusi kohaldatakse, neist sätetest põhjalik ülevaade ja neile täielik juurdepääs, on soovitav kaasata kõik määrusega (EL) nr 575/2013 nõutavad omavahendeid reguleerivad tehnilised standardid ühte määrusesse. Seepärast tuleks delegeeritud määrust (EL) nr 241/2014 vastavalt muuta.
            
         
               (6)
            
            
               Käesolev määrus põhineb regulatiivsete tehniliste standardite eelnõul, mille Euroopa Pangandusjärelevalve on komisjonile esitanud.
            
         
               (7)
            
            
               Euroopa Pangandusjärelevalve on korraldanud avalikud konsultatsioonid käesoleva määruse aluseks olevate regulatiivsete tehniliste standardite eelnõu üle, analüüsinud potentsiaalseid seonduvaid kulusid ja kasu ning küsinud arvamust vastavalt Euroopa Parlamendi ja nõukogu määruse (EL) nr 1093/2010 artiklile 37 asutatud pangandussektori sidusrühmade kogult (3). Euroopa Pangandusjärelevalve konsulteeris enne käesoleva määruse aluseks oleva tehniliste standardite eelnõu esitamist Euroopa Väärtpaberiturujärelevalvega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määrusele (EL) nr 241/2014 lisatakse Va peatükk:
   
      „Va PEATÜKK
      
         PÜSIVATEL ÜLDKULUDEL PÕHINEVAD OMAVAHENDID
      
      Artikkel 34b
      Aktsepteeritud kapitali suuruse arvutamine vähemalt ühe neljandiku ulatuses eelmise aasta püsivatest üldkuludest vastavalt määruse (EL) nr 575/2013 artikli 97 lõikele 1
      1.   Käesolevas peatükis tähendab „äriühing” määruse (EL) nr 575/2013 artikli 4 lõike 1 punkti 2 alapunktis c osutatud üksust, kes osutab investeerimisteenuseid ja tegeleb investeerimistegevustega, mis on loetletud Euroopa Parlamendi ja nõukogu direktiivi 2004/39/EÜ (4) I lisa A jao punktides 2 ja 4, või investeerimisühingut.
      2.   Määruse (EL) nr 575/2013 artikli 97 lõike 1 tähenduses peavad äriühingud arvutama oma eelmise aasta püsivad üldkulud, kasutades kohaldatavast raamatupidamistavast tulenevaid arvnäitajaid, arvates pärast kasumi jaotamist osanike vahel nende viimastes auditeeritud raamatupidamise aastaaruannetes, või kui auditeeritud aruandeid ei ole, siis riiklike järelevalveasutuste poolt kinnitatud raamatupidamise aastaaruannetes, kogukuludest maha järgmised kulud:
      
                  a)
               
               
                  personalile oma äranägemisel makstud preemiad;
               
            
                  b)
               
               
                  töötajate, direktorite ja partnerite kasumiosad, niivõrd kui need on välja makstud oma äranägemisel;
               
            
                  c)
               
               
                  muud kasumijaotised ja muu muutuvtasu, niivõrd kui need on välja makstud oma äranägemisel;
               
            
                  d)
               
               
                  maksmisele kuuluvad jagatud komisjonitasud ja tasud, mis on otseselt seotud laekumata komisjonitasude ja tasudega, mis kuuluvad kogutulu hulka, kui maksmisele kuuluvate komisjonitasude ja tasude maksmine sõltub laekumata komisjonitasude ja tasude tegelikust laekumisest;
               
            
                  e)
               
               
                  kliiringukodadele, börsidele ja vahendajatele tehingute teostamise, registreerimise või kliirimise eest makstavad tasud, maakleritasud ja muud tasud;
               
            
                  f)
               
               
                  tasud seotud vahendajatele, nagu on määratletud direktiivi 2004/39/EÜ artikli 4 punktis 25, kui need on kohaldatavad;
               
            
                  g)
               
               
                  klientidele nende rahalt makstavad intressid;
               
            
                  h)
               
               
                  erakorralisest tegevusest tulenevad ühekordsed kulud.
               
            3.   Kui määratud kulud on äriühingutel tekkinud muude kolmandate isikute tõttu peale seotud vahendajate, ja neid määratud kulusid ei ole veel kaasatud lõikes 2 osutatud kogukuludesse, võtavad äriühingud ühe järgmistest meetmetest:
      
                  a)
               
               
                  kui on olemas kõnealuste kolmandate isikute kulude jaotus, määrab äriühing kindlaks nende määratud kulude summa, mille need kolmandad isikud on kandnud seoses selle äriühinguga, ja lisab saadud summa lõikest 2 tulenevale summale;
               
            
                  b)
               
               
                  kui punktis a osutatud jaotus puudub, määrab äriühing kolmandate isikute poolt selle äriühinguga seoses kantud kulude summa kindlaks äriühingu äriplaanide alusel ja lisab saadud summa lõikest 2 tulenevale summale.
               
            4.   Kui äriühing kasutab seotud vahendajaid, lisab ta lõikest 2 tulenevale summale 35 % kõigist seotud vahendajatega seotud tasudest.
      5.   Kui äriühingu uusimad auditeeritud raamatupidamise aastaaruanded ei kajasta 12 kuu pikkust perioodi, jagab äriühing lõigete 2–4 kohase arvutuse tulemuse nimetatud aruannetes kajastatud kuude arvuga ja korrutab tulemuse kaheteistkümnega, et saada vastav iga-aastane summa.
      Artikkel 34c
      Tingimused, mille alusel pädev asutus võib kohandada nõuet, mille kohaselt aktsepteeritud kapital peab peab moodustama vastavalt määruse (EL) nr 575/2013 artikli 97 lõikele 2 vähemalt ühe neljandiku eelmise aasta püsivatest üldkuludest
      1.   Teises lõigus osutatud äriühingute puhul loetakse äriühingu äritegevuse muutust oluliseks juhul, kui on täidetud vähemalt üks järgmistest tingimustest:
      
                  a)
               
               
                  äriühingu äritegevuse muutus tuleneb äriühingu kavandatud püsivate üldkulude 20 % või suuremast muutusest;
               
            
                  b)
               
               
                  äriühingu äritegevuse muutus tuleneb vähemalt 2 miljoni euro suurustel kavandatud püsivatel üldkuludel põhinevate äriühingu omavahendite nõuete muutusest.
               
            Esimeses lõigus osutatud äriühingud peavad täitma ühe järgmistest tingimustest:
      
                  a)
               
               
                  nende kehtivad omavahendite nõuded, mis põhinevad püsivatel üldkuludel, on 125 000 eurot või rohkem;
               
            
                  b)
               
               
                  nende omavahendite nõuded täidavad mõlemad järgmised tingimused:
                  
                              i)
                           
                           
                              need on praeguste püsivate üldkulude alusel väiksemad kui 125 000 eurot;
                           
                        
                              ii)
                           
                           
                              need on kavandatud püsivate üldkulude alusel 150 000 eurot või rohkem.
                           
                        
            2.   Teises lõigus osutatud äriühingute puhul loetakse äriühingu äritegevuse muutust oluliseks juhul, kui äriühingu äritegevuse muutus tuleneb äriühingu kavandatud püsivate üldkulude 100 % või suuremast muutusest.
      Esimeses lõigus osutatud äriühingud peavad täitma mõlemad järgmised tingimused:
      
                  a)
               
               
                  nende praegustel püsivatel üldkuludel põhinevad omavahendite nõuded on väiksemad kui 125 000 eurot;
               
            
                  b)
               
               
                  nende kavandatud püsivatel üldkuludel põhinevad omavahendite nõuded on väiksemad kui 150 000 eurot.
               
            Artikkel 34d
      Sellise äriühingu kavandatud püsivate üldkulude arvutamine, mille majandustegevus on vastavalt määruse (EL) nr 575/2013 artikli 97 lõikele 3 kestnud alla ühe aasta
      Kui äriühingu majandustegevus on asutamise päevast arvates kestnud alla ühe aasta, kasutab ta esimese 12 tegevuskuu puhul artikli 34b lõike 2 punktides a–h osutatud näitajate arvutamiseks oma eelarves sisalduvaid kavandatud püsivaid üldkulusid, mille ta on esitanud tegevusloa saamise taotluses.
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. september 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 176, 27.6.2013, lk 1.
   
      (2)  Komisjoni delegeeritud määrus (EL) nr 241/2014, 7. jaanuar 2014, millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, milles käsitletakse krediidiasutuste ja investeerimisühingute suhtes kohaldatavaid omavahendite nõudeid (ELT L 74, 14.3.2014, lk 8).
   
      (3)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
   
      (4)  Euroopa Parlamendi ja nõukogu direktiiv 2004/39/EÜ, 21. aprill 2004, finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).”